Seks unge fodboldspillere er blevet rykket fra AaB's ungdomsafdeling og op i Superligatruppen. De seks er allesammen fra årgang 1997, og det er første gang siden 1991-årgangen med Jakob Ahlmann, Kasper Kusk, Nicklas Helenius og flere andre spillere på en gang avancerede til Superliga-truppen at så mange spillere finder vej til øverste hylde i AaB-regi. De seks spillere er alle kommet til AaB som U/13 eller U/14-spillere og er således blevet "plukket" som talenter i nogle af de mange samarbejdsklubber AaB har i Nordjylland. - Det er ligeledes spændende ud fra et talentudviklingsperspektiv, at vi for nogle af spillernes vedkommende har kunnet se deres åbenlyse kvaliteter hele vejen, mens andre særligt det seneste års tid er trådt frem og kommet mere fra baghjul, lyder det fra talentchef Jacob Larsen. Det er Magnus Christensen, der oprindeligt er fra Boldklubben Bangsbo Freja, Rasmus Thellufsen, der scorede sine første mål i IF Skjold Sæby, Sebastian Grønning med rødder i Aalborg KFUM, Joakim Mæhle, der stammer fra Østervrå I.F., Bardhec Bytyqi fra NUBI Fodbold og Morten Rokkedal der oprindeligt er fra Løgstør I.F. og Farsø/Ullits IK. Sidstnævnte har allerede fået sin Superliga-debut. Det skete i sidste spillerunde i den netop overståede Superliga-sæson. AaB har mistet flere spillere fra startopstillingen og erfarne kræfter er dermed væk. Derfor er det ifølge sportsdirektør Allan Gaarde ikke nok at tilføre holdet nyt blod fra egne unge rækker. - Selvom vi nu er tilført masser af talent i truppen, så kigger vi os stadig omkring efter forstærkninger udover Markus Holgersson og Marco Meilinger, da det naturligvis er særdeles vigtigt, at vi har den rette balance og det rette mix af unge og mere erfarne spillere i truppen, påpeger Allan Gaarde.

Referat:
AaB's Superliga-trup tilføres nyt blod når seks ungdomsspillere rykkes op på førsteholdet.